b'\n_START_ARTICLE_\nTienamysiini\n_START_SECTION_\nOminaisuudet ja esiintyminen luonnossa\n_START_PARAGRAPH_\nHuoneenl\xc3\xa4mp\xc3\xb6tilassa tienamysiini on v\xc3\xa4rit\xc3\xb6nt\xc3\xa4 tai valkoista kiteist\xc3\xa4 ainetta. Se on hygroskooppista eli imee kosteutta. Tienamysiinin eristiv\xc3\xa4t Merckin tutkijat vuonna 1974 Streptomyces cattleya-bakteerin kasvatusliemest\xc3\xa4. Tienamysiinin rakenne koostuu laktaamirenkaasta, johon on kiinnittynyt hydroksietyyliryhm\xc3\xa4. Laktaamirengas on my\xc3\xb6s fuusioitunut tyydyttym\xc3\xa4tt\xc3\xb6m\xc3\xa4n viisiatomisen renkaan kanssa. Tienamysiini on optisesti aktiivista ja sen ominaiskiertokyky vesiliuoksessa on +82,7. Yhdiste liukenee veteen ja v\xc3\xa4h\xc3\xa4isess\xc3\xa4 m\xc3\xa4\xc3\xa4rin metanoliin. Tienamysiini on suhteellisen ep\xc3\xa4stabiili ja on vesiliuoksessa stabiili ainoastaan pH-alueella 2\xe2\x80\x935 ja suhteellisen laimeina liuoksina. Tienamysiinill\xc3\xa4 on antibioottisia ominaisuuksia ja se tehoaa niin grampositiivisiin kuin gramnegatiivisiin bakteereihin. Se on my\xc3\xb6s resistentti useiden bakteerien laktamaasientsyymeille ja t\xc3\xa4m\xc3\xa4 johtuu laktaamirenkaaseen liittyneest\xc3\xa4 hydroksietyyliryhm\xc3\xa4st\xc3\xa4.\n_START_SECTION_\nBiosynteesi ja synteesi\n_START_PARAGRAPH_\nStreptomyces cattleya-bakteeri biosyntetisoi tienamysiinin fuusioituneen \xce\xb2-laktaamirenkaan glutamiini- ja etikkahapoista, rikki\xc3\xa4 sis\xc3\xa4lt\xc3\xa4v\xc3\xa4 kysteinyyliamiini sivuketju on per\xc3\xa4isin kysteiiniaminohaposta ja hydroksyylietyyliryhm\xc3\xa4 on per\xc3\xa4isin metioniiniaminohaposta. Koska tienamysiinin rakenne on suhteellisen ep\xc3\xa4stabiili ja yhdiste liukenee huonosti orgaanisiin liuottimiin, on sen erist\xc3\xa4minen sit\xc3\xa4 tuottavan bakteerin kasvatusliemest\xc3\xa4 uuton avulla vaikeaa. Yhdisteen valmistamiseen on pyritty kehitt\xc3\xa4m\xc3\xa4\xc3\xa4n kemiallisia synteesej\xc3\xa4, joita on niin raseemisen seoksen muodostavia kuin enantiopuhtaita kokonaissynteesej\xc3\xa4.'